MARCEL OLINESCU – REDESCOPERIREA UNEI PERSONALITĂŢI

Grupul Şcolar „Moga Voievod” Hălmagiu

                                                       “Tendinţa de a realiza o viziune legată de tradiţia  

                                      vechilor noştri xilografi, umorul şi chiar o anumită notă satirică fac 

                                       din Marcel Olinescu un artist original şi interesant. Registrul său 

                                       tematic deosebit de întins e susţinut de un limbaj grafic concentrat 

                                       şi personal. În atmosfera dulceagă a ultimelor saloane oficiale din 

                                      1944-1947, Olinescu aduce o binefăcătoare tematică socială.”

                                     George Oprescu, “Arta plastică în România după 23 August 1944”,         

                                            Editura Academiei, Bucureşti, 1959 

Personalitate marcantă, complexă şi originală, a lumii artistice româneşti, Marcel Olinescu s-a născut la Dorohoi, judeţul Botoşani, în 17 septembrie 1896. Părinţii săi au fost Teofil Olinescu, profesor de limba germană, bucovinean din Adâncata iar mama, Terezia, născută Kernbach, dintr-o familie de medici germani. 

În perioada 1903-1919 urmează cursurile elementare şi liceale la Dorohoi, Pomârla  şi Botoşani. Între 1919-1921 studiază la Şcoala de Arte Frumoase din Iaşi cu profesorul Ion Mateescu, iar în perioada 1921-1923 continuă studiile la Bucureşti avându-l ca profesor pe sculptorul Dimitrie Paciurea.


După absolvirea Şcolii de Arte Frumoase, în anul 1923, obţine un post de profesor pentru caligrafie şi desen, la Liceul Avram Iancu din Brad. În cei trei ani cât a stat în peisajul tulburător şi mereu repetat în amintirile sale, al Ţării Moţilor, fascinat de cântecul dureros al celor ce vieţuiau acolo, precum şopârlele de aur strecurate printre stânci - ”Munţii noştri aur poartă…” realizează cele zece gravuri din „Suita aurului.”

Tot aici prind viaţă portretele revoluţionarilor din munţi - Iancu, Balint, Buteanu, după cele executate cu ani în urmă de Barbu Iscovescu, la vremea răzvrătirii lor, 1848-1849.

În anul 1926 părăsind Bradul, Ardealul, pentru un an, ajunge la Botoşani, la liceul „August Treboniu Laurian”, de [image: image2.jpg]SUMAR: =



unde rădăcini nevăzute şi durabile îl trag înapoi, înspre Vestul acesta de ţară şi în anul 1927 se stabileşte la Arad, ca profesor de desen la liceul comercial de băieţi. (Şcoala superioară comercială de băieţi).            

Aici, în oraşul de pe Mureş, pe lângă activitatea didactică şi artistică, este redactor la ziarul „Ştirea” (1933-1937), alături de Alecu Constantinescu- tatăl dramaturgului Paul Everac, şi pune bazele societăţii artistice „Ateneul Popular Arădean”, care ia fiinţă la 16 septembrie 1931. 
Împreună cu un colectiv de redacţie, format din Tiberiu Vuia, Alexandru Negură, Mihai Păun, Isaia Tolan, Pompiliu Barbu, Alecu Constantinescu, Eduard Găvănescu, protopop dr. Gheorghe Ciuhandu şi Octavian Lupaş, membrii ai „Ateneului Popular Arădean”, editează „revista literară şi culturală”-Hotarul, în 24 de pagini, al cărei prim număr apare în mai, 1933.
În articolul de fond al primului număr, „O vorbă spusă’nainte”, semnat, se pare, de Alexandru Negură, se argumenta programul acestei reviste: „Suntem o sămânţă aruncată la cea mai îndepărtată graniţă şi nu putem rămâne bob nerodnic… Dacă din truda noastră nu va ieşi la lumină decât un simplu fir de iarbă, nu-l vom nega. Atât am putut da!” 

La scurt timp, în octombrie 1934, editează şi revista „Duh”,”revistă de artă, critică literară şi filozofie.”
În curtea liceului comercial, într-un atelier improvizat, realizează busturile pedagogului Petru Pipoş şi al ziaristului de la „Ştirea”- D. Mărculescu. Tot în atelierul său Marcel Olinescu zămisleşte bustul lui Crişan, după portretul în ulei din celula Albei Iulii, făcut de către Johan Stook din Sibiu, bust turnat la Arad, în atelierul lui Matuz şi care va fi amplasat în satul natal al eroului de la 1784, Vaca, azi localitatea Crişan.

MITOLOGIE .




Face parte din echipele de cercetare sociologică organizate de Dimitrie Gusti în satele Cuveşdia şi Sâmbăteni. 

În anul 1936 pune bazele grupării literar-artistice „ Pro Arte”.
Dar Marcel Olinescu a fost şi poet! Poezia lui era soră buna cu pictura.
După apariţia la Arad în 1934 a plachetei celor 17 gravuri în lemn din „ Păreri de rău”, ce constituiau „o sinteză de artă pură”, publică în anul următor primul său volum de versuri „Eu - poeme în versuri şi linii”.
Dar dintre toate îndeletnicirile sale cele mai mari satisfacţii i le-a dat gravura, pe care a început-o la Arad în anul 1928! Era printre puţinii gravori în lemn din acea vreme. Lucrările sale stau încrustate în tiparele unor volume ca „Păreri de rău”, „Vin ţiganii”, „Botoşanii care se duc”. Maestrul spunea referindu-se la această tehnică: „Am ajuns la gravura în lemn când pictura nu-mi satisfăcea dorinţa de a ajunge la linia mea proprie. Numai când am descoperit tehnica gravurii, în 1928, mi-am dat seama ca am găsit tehnica artistică în care puteam să-mi torn gândurile.”

Tot în această perioadă leagă prietenii literare cu Petre Pascu, originar din Şeitin, cu arădenii Lucian Emandi, Alexandru Negură, Gheorghe Moţiu, cu Volbură Poiană, pseudonimul colonelului Constantin Năsturaş- militar de carieră, născut la 13 martie 1890 în satul Galbeni de lângă Roman.
De menţionat este faptul că la Arad ”avea să se nască în mintea mea ideea alcătuirii unui manual de mitologie românească” şi astfel în 1944, la editura Casa Şcoalelor din Bucureşti, la Imprimeria naţională, cu ilustraţii gravate în lemn de către autorul ei, apărea „Mitologia românească”, tulburând spiritele contemporanilor săi. 

În 1937, după zece ani de şedere în Arad, este numit profesor la Şcoala Normală din Bucureşti. Aici îi are ca elevi pe Nae Antonescu , Marin Preda, Răzvan Theodorescu, îi cunoaşte pe Ion Th. Ilea, Valentin Streinu, Vlaicu Bârna, originar din Vaca, satul lui Cişan. 
În revista „Hotarul”, An. IV. Nr. 6-8, iunie 1937, colegii săi de redacţie consemnau următoarele: ”Marcel Olinescu, prietenul primelor începuturi ale Ateneului Popular, ne părăseşte pentru a-şi înnoda bucuriile visate cu realitatea unui deceniu de frământări, aici, în mijlocul nostru. Micul nostru Leonardo- aşa cum obişnuiam să-i zicem între noi- vrăjit de lumina Capitalei, s-a vrut cetăţean al ei şi-a reuşit [...] Marcel Olinescu, deşi pleacă din Arad, rămâne cu sufletul între noi , cari l-am înţeles şi l-am iubit, ca pe cel mai bun dintre noi!” 
Nu este loc aici să mărturisim pe larg despre toate lucrările, despre expoziţiile personale în ţară şi străinătate, de la Buenos Aires la Phenian, din Botoşani, Deva şi de peste tot spaţiul românesc pe care l-a nemurit în operele sale.

Este distins cu Premiul Lecomte de Nouy în anul 1921, premii pentru gravură la 

Salonul de desen şi gravură în anii 1931 şi 1932, Marele premiu de grafică la Concursul de pictură şi grafică Voroneţiana în 1977, Premiul UAP la Concursul Voroneţiana în 1979, la Suceava;

A semnat în presa vremii o parte din poeziile desenele, gravurile şi articolele sociologice şi de folclor şi sub pseudonimul Ion Păgânu, M. Moldoveanu, ori Bătrânul Stradivarius.
Lucrarea „Mioriţa”, publicată în anul 1940, într-un tiraj de… 100 de exemplare! reeditată în 1985 - după 45 de ani, la Editura „Junimea” din Iaşi, rămâne una dintre capodoperele liricii noastre populare.

În Ziua de 15 februarie 1992 zările s-au surpat pentru totdeauna peste pleoapele maestrului care, la cei 95 de ani ai săi, se retrăgea sărac să se odihnească în umbra îngheţată a cimitirului Bellu.

Lucrarea „Mitologia românească” avea să apară într-o ediţie postumă abia în anul 

2001, cu xilogravurile şi desenele autorului;

Cartea reprezintă pentru etnologi, dar şi pentru publicul larg, un bogat tezaur de tradiţii, credinţe şi legende din fondul mitologic românesc. Reeditarea ei după 80 de ani constituie un act de restituire culturală şi de preţuire faţă de cărturarul român.   

Bibliografie:
Revista Hotarul – 1933, An. I, Nr. I

Monitor Cultural On - line – An V Nr. 3/2010

Revista Agero

Romulus Neag – Personalităţi brădene în lumina istoriei, Editura Corvin, Deva

Ioan Pârva- Oameni şi locuri din Ţara Moţilor, Editura Călăuza v. b., 2006. 
Aurel Sasu- Dicţionarul biografic al literaturii române, Ed. Paralela 45, 2006
